Da cuminanza per il cudesch

L’organisaziun che s’engascha en il Grischun per la promoziun da la lectura è oz pli activa ch'insacura.

La Cuminanza da lavur grischuna da cudeschs per la giuventetgna CGCG - u per tudestg Bündner Arbeitsgemeinschaft Jugendbuch BAJ - è vegnida fundada avant quasi trais decennis cun l'intent da promover buna litteratura per giuvenils en las vischnancas tudestgas, rumantschas e talianas dal chantun Grischun. Oz dumbra l'organisaziun passa 1000 commembras e commembers e fa part da la Lia svizra per la litteratura da giuventetgna. En ils onns da fundaziun vulev'ins cumbatter la derasaziun da nauscha litteratura triviala; oz sa concentreschan ils champs d'activitad da la CGCG sin la scolaziun da persunal da biblioteca e sin la promoziun da novas bibliotecas. Per ademplir la gronda lavur, dispona l'organisaziun d'in secretariat ch'è occupà l'entir emna adina l'avant mezdi.

Scolaziun
L'onn 1985 èn vegnids organisads ils emprims Curs da basa per la tgira d'ina biblioteca. Il success è stà surprendent. L'onn 1993 han passa 300 persunas visità ils differents curs che vegnan offrids da la CGCG. In ulteriur pass impurtant è vegnì fatg avant 3 onns cun la realisaziun d'in curs grischun. IIs participants frequentan durant in onn mintgamai ina giada ad emna las lecziuns a Cuira e termineschan la scolaziun cun in examen voluntari. Questa scolaziun è ina da las meglras premissas per silsuenter manar ina biblioteca. Cun il dumber creschind da bibliotecas è era creschida la dumonda per curs da perfecziunament. Era quels giavischs ha la CGCG pudì cuntentar cun la purschida da curs che vegn offrida davent dal 1992. Quellas lecziuns èn ina maschaida tranter scienza litterara per creschids, giuvenils ed uffants e la preschentaziun da cudeschs en general.

Promoziun
Oz existan en il Grischun da quai da 40 bibliotecas. E mintg'onn vegnan novas vitiers. Grazia al fond dr. Alice Denzler, è la CGCG en la situaziun confortabla da pudair sustegnair finanzialmain la fundaziun, ed er la modernisaziun da bibliotecas. Tals sustegns èn dentant adina colliads cun pretensiuns. Impurtant è surtut che l'existenza da la biblioteca saja garantida tras sustegns annuals da las vischnancas sezzas.

Sin rodas
Anc quest onn spera la CGCG da pudair preschentar a la publicitad la biblioteca sin rodas. Il project ch'è en sia moda e maniera ina chaussa unica per la Svizra, proveda in camiun plain cudeschs ed endrizzà cun tut quai ch'ina biblioteca dovra. Tut tenor en tge regiun dal chantun ch'il camiun sa chatta, è el endrizzà cun cudeschs tudestgs, talians u rumantschs. Il camiun, ch'è ina construcziun speziala, vegn plazzà durant in tschert temp en vischnancas e regiuns che na possedan anc nagin'atgna biblioteca. Uschia spera la Cuminanza da lavur grischuna da cudeschs per la giuventetgna da pudair promover e derasar anc dapli lur ideas. E forsa ch'era las vischnancas anc senza biblioteca survegnan uschia quaidas d'era sezzas s'engaschar per in tal lieu cultural e da sentupada.

Persunalitads
Da las numerusas persunas ch'èn s'engaschadas e che s'engaschan per Ia CGCG vuless jau spezialmain numnar trais. L’emprim president è stà Hans Danuser-Casal da Cuira. El ha manà l'organisaziun a partir da l'entschatta durant 22 onns fin 1990. Senza ses engaschi persunal na vess la CGCG betg survegnì l'impurtanza ch'ella ha oz. Grazia a ses contacts èsi era stà pussaivel che dunna dr. Alice Denzler p.m., ina gronda amia da noss chantun, ha stgaffì il fond che porta oz ses num. E betg d'emblidar la presidenta actuala: Agnes EgIi-Ryser da Panaduz. Cun sias ideas e cun sia forza è ella la garanzia che la CGCG vegn era en l'avegnir a prestar buna e gronda lavur per la promoziun da la lectura en il chantun Grischun.